作者:白居易
標題:讀漢書
內容:禾黍與稂莠，雨來同日滋。桃李與荊棘，霜降同夜萎。草木既區別，榮枯那等夷。茫茫天地意，無乃太無私。小人與君子，用置各有宜。奈何西漢末，忠邪並信之。不然盡信忠，早絕邪臣窺。不然盡信邪，早使忠臣知。優遊兩不斷，盛業日已衰。痛矣蕭京輩，終令陷禍機。每讀元成紀，憤憤令人悲。寄言為國者，不得學天時。寄言為臣者，可以鑒於斯。